**נאום כניסה לתפקיד – 23.2.2017**

**קצין חי"ר וצנחנים ראשי תת אלוף רסאן עליאן,רמ"ח כושר קרבי אלוף משנה אורן גיל ,קציני ומדריכי כושר קרבי בעבר ובהווה , חברים יקרים, משפחות שכולות – משפחת עברון ומשפחת גודמן , ומשפחתי שלי .**

**עשיתי את זה בדרך שלי שר פרנק סינטרה וזה מוטיב שמלווה אותי כל חיי. תמיד ניסיתי וניסיתי והאמנתי שהכישלון היחידי הוא לא לנסות. בחלק מהמקרים ההצלחות הגיעו ישר אך במקרים רבים נחלתי כישלונות ואכזבות בדרך להצלחות. למדתי שההישגים הגדולים ביותר מגיעים ממשברים ומכישלונות. ריצות ההרים חישלו את גופי אך בעיקר את מוחי ונפשי. בריצות ההרים אתה לבד מול ההר וכנגד איתני הטבע. האתגר הפיזי , הנפשי , והרגשי בעליות הוא אדיר ותחושת האושר העילאי שמציפה אותך בהגיעך לפסגה שווה את כל הדרך.**

**החיים במובנים מסוימים הם כמו ריצות הרים , הם מלווים באתגרים רבים שבמידה ואתה מעז להתמודד איתם אתה מגיע בסוף הדרך לפסגות. אני מאמין שרק מי שמוכן להתמודד עם ההרים שבחיים יכול להוביל ולעצב את פקודיו ואת המתאמנים שלו.**

**את גיל המבר פגשתי לפני 20 שנה כאשר הוא הוציא אותי לקורס מדריכי כושר קרבי ואחר כך לקורס הקצינים והאמין בי. מאז גיל שימש לי כמנטור במקרים רבים . גיל – תרומתך למערך הכושר הקרבי ולבה"ד 8 אדירה ועל כך התודה וההוקרה.**

**כשהגעתי כחניך לקורס מדריכי כושר קרבי בשנת 1997 הבנתי ישר שמצאתי את ייעודי בחיים. כילד עסקתי בספורט על בסיס יום יומי אך בגיל 20 הבנתי שנועדתי לעסוק בחינוך לכושר קרבי ולאורחות חיים בצבא ההגנה לישראל.**

**במהלך השנים אהבתי ותשוקתי לאימון ולחינוך הלכו והתעצמו. שמתי לב שלמרות שרצתי לאורך השנים פעמים רבות באותם המסלולים המסלולים השתנו בכל פעם.**

**במהלך השנים חוויתי שינויים כמו שעונות השנה משתנות כך גם גישות הפיקוד וההדרכה שלי השתנו והתבגרו ביחד איתי. אך ישנם מספר עקרונות שתמיד האמנתי בהם והם תמיד ליוו אותי – אעשה כל שביכולתי על מנת להנחיל עקרונות אלו לסגל ההדרכה של הבה"ד לחניכי הקורסים השונים ולחיילי המפקדה של הבה"ד.**

**להלן העקרונות :**

1. **דוגמא אישית – מאמן הכושר הקרבי צריך להיות דוגמא ומופת למתאמנים שלו ועליו לחוש איתם את הקרקע ולהיות איתם באימונים , עליו לאמן לאמן ולאמן.**
2. **אנושיות – המתאמן לעולם יהיה אדם בעל מורכבות ושונות ועל המדריך להבין זאת לחוש זאת ולהיות מסוגל להבין ולהכיל את המתאמן ועליו לבצע התאמות בגישות האימון שלו .**
3. **מתן שירות – תמיד עם הפנים ליחידות , תמיד עם הפנים לשטח ותמיד עם הרצון הטוב ביותר לתת את המענה הטוב ביותר למתאמנים – זה ייעדנו.**

**ברצוני לספר לכם על סבי יוסף זכרונו לברכה – יוסף ברח מהנאצים לפני מלחמת העולם השנייה ועלה ארצה בגפו בהשאירו אחריו את כל משפחתו. בארץ הקים משפחה לתפארת ועבד כל חייו בחינוך. סבי גידל אותי ולימד אותי דברים רבים. להלן הדברים העיקריים:**

1. **אהוב את הארץ ואת האנשים בארץ – האנשים בארץ הם הטובים ביותר בעולם.**
2. **מדריך טוב תמיד מנהל את הקבוצה אחרת הקבוצה מנהלת אותו.**
3. **החיים הם כמן גלגל ענק לפעמים אתה למעלה ולפעמים אתה למטה, כשאתה למטה זכור שבבוא הזמן תעלה חזרה וכשאתה למעלה זכור את אלו שלמטה וחווים קשיים.**
* **אני משתדל לחיות את חיי על פי עקרונות אלו – ולפעמים אני נכשל בכך.**

**ברצוני להודות לקחצ"ר , ולרמ"ח כש"ק על האמון , למפקדים בשטח שתמיד האמינו בי ודחפו אותי קדימה , למפקדי בה"ד 8 בעבר על המסורת המפוארת שהשאירו אחריהם, לאנשי המילואים של הבה"ד על תרומתם הרבה למערך ולבה"ד, לחיילי ומפקדי הבה"ד בהווה על העבודה הקשה עד כה ועל הדרך המשותפת שמחכה לנו . וכמובן לרועי הסגן על כל מה שתרם עד כה לבה"ד .**

**ולסיום – לפני 17 שנים בסיום ריצת הרים ארוכה ברכס האנפורנה שבנפאל פגשתי את קרן האור של חיי - אשתי ואם ילדי – שליו , נעמי , וירדן . קרן – אנחנו גדלים מתפתחים וצומחים ביחד לאורך השנים , את האיזון , היציבות , השקט והעוצמה של המשפחה. קרן והילדים אני אוהב אתכם מאד מאד.**

**חיילי ומפקדי בה"ד 8 – עכשיו מתחיל המסע המשותף שלנו.**